정조 19년
乙卯八月十八日辰時上御誠正閣江華府別遣御史文備郞入侍時左副承旨沈基泰同副承旨李肇源假注書具得魯記注官金良倜記事官吳泰曾別遣御史李始源文備郞鄭晩錫李敬心柳畊鄭觀輝以次進伏訖上曰御史進前始源進伏上曰今日當宿何邑始源曰將宿通津而日勢已晩未知止於何處矣上曰試取外亦有採訪之事當下傳敎而日旣向晩御史先爲登程則傳敎當趁行到所馳送矣試券則設場日到限後先爲封上而甲申試取時科作問於本府一體謄上可也始源曰試券封進時以本府經歷定差員上送乎上曰唯始源奉御題先出命肇源書傳敎曰島中慰撫之擧止於儒製武射則是豈實政乎沁之爲府不但爲保障之地自古多人才或有抱櫝而未能自達者今番下去繡衣採訪以聞節行之未及表奬者亦皆實心採探事令下去御史知悉上曰次對詣閣則使之入侍右承旨同爲入侍可也賤臣承命出傳右承旨李晩秀右副承旨蔡弘遠事變假注書曺錫中左議政兪彦鎬行司直徐有隣金持默沈頤之禮曹判書閔鍾顯行副司直李得臣戶曹判書李時秀兵曹判書沈煥之刑曹判書李祖源行副司直徐有大兵曹參判趙鎭寬行副司直李漢豐徐龍輔副校理金履喬等以次進伏訖上曰右相之入侍有命而以次對之故不爲登筵乎當別下傳敎右副承旨出去先以此意傳諭俾卽入侍可也仍命書傳敎曰以次對引見右相雖來待不爲登筵云已料如是別爲傳諭矣更以此意承旨傳于右相使之入侍弘遠承命出傳與右議政蔡濟恭偕入進伏彦鎬等曰日氣過涼聖體若何上曰一樣矣彦鎬等曰王大妃殿氣候何如上曰湯候雖少減每當換節自多添損矣彦鎬等曰以今年之大慶尙未擧宴禮旣承待秋之命故群情之待三秋一日爲遲亟命有司擇日擧行是臣等區區之望也上曰予何待卿等之言慈宮撝謙之心每以浮文張大之事爲難愼且況慈殿氣候入秋以來以動作爲難雖近日之稍暄亦無以開門納風宴禮自多節次秋冬之內似不可以仰請矣彦鎬等曰向日登筵有姑待深冬之敎今又下敎如此莫重盛擧漸至遷就群情不勝抑鬱矣上曰此非力請之事或恐有妨於靜攝矣凡上號時自丙申以後慈殿皆不臨殿故今春上號亦在日候稍寒之時只於房內行禮而慈候猶以爲難況此進宴儀節自致終日酬應下情雖抑鬱實難强請矣雖至冬節患候若快復則當更有下敎姑俟之也濟恭曰宴禮之待秋當行不但廷臣之顒望卽是擧國之企祝而今伏承下敎雖於今冬卽擧褥儀且不如和暢之節矣上曰有國所重民事是已遣備郞摘奸列邑非但欲踐前言卽是先朝故事備郞之發行適在今日故兼召卿等矣歉荒之餘穀物之虛簿想在在皆然三南中當以何邑爲栍而嶺南則當分送左右道耶彦鎬曰三南何擇而栍邑則隨其穀簿最多處命送似好矣上曰湖西則前年賑政幾皆傾庫何必送之乎濟恭曰西路穀簿近甚虛疎同爲發遣摘奸好矣上曰當送海西而海西中海州安岳最是穀多邑也仍敎曰備郞進前晩錫等進伏上曰鄭晩錫原隰之勞近年御史中爲最鄭觀輝多年騎郞知其擧職李敬心亦知其勤幹林畊屢經字牧故特爲差送僨事與不僨事在於爾輩之盡心與不盡心矣仍敎曰觀輝往慶州蔚山晩錫往晉州固城留庫諸穀一一摘奸可也上曰湖南穀多邑淳昌潭陽也穀貴邑康津海南也以此抽栍爲好而康海兩邑則前年纔經繡衣淳昌則文簿浩多難以領略柳畊往潭陽綾州兩邑中抽栍摘奸海西則海州安岳二郡李敬心出去可也仍敎曰備郞筵退後問於大臣及有司堂上取考諸道分留成冊之報來者受其指揮以去雖栍邑外各隨其所聞摘奸可也晩錫等以次退出上曰備郞雖異於御史而此亦爲邑宰聞風懲畏之道矣近來御史疎於事情多有認誤爲眞處故向來湖西之備關全然爽實云然否此蓋出於御史只憑風聞初不査實之故也濟恭曰御史旣已明白書啓故自備局按例行關而及見道伯之回報此是御史之以停退誤認爲逋欠也大抵御史之責不輕而重臣亦曾叨此任故略知其狀矣守宰之治否民非邑居則不能知穀簿之虛實吏非該色則不能知御史所以採探者捨吏與民無所他求而只信其言遂以爲然則相左者十居八九故御史必經親査然後得其眞僞矣雖然邑邑出道勢亦無奈故隨其出道邑移文傍郡覈其所聞則豈無眞贓之可見而但吏民之愚蠢不能詳知其裏面凡係災俵糴政等事皆指爲守宰之舞弄及其査實若非據備關者卽是因營關者如此之類居多故採訪之道甚難矣上曰近日繡衣之以過去風聞無難登啓者誠可駭矣上曰有國所重戎政是也裕財足食當自汰冗兵始戊戌初元六條之詢先及軍營之制而因循至今徒言未行矣昨以守禦廳事有所下敎於診筵蓋其因革無常內外俱疲不可不及今變通卿等之意何如彦鎬曰我朝軍制多門國用耗竭先正臣李珥之孜孜惓惓必欲更張者此也而至如守禦廳之仍革當否先輩亦多言之者今若罷守使而差留守則其於汰冗足食之方豈不大有益哉濟恭曰我國軍制以京軍門爲名者多至五六經用安得不匱乏民生安得不困悴乎其中守禦使自是節制南城之任而公然設置京廳留在輦轂諸般需用只是耗損南城之財而無益於國矣今者宵旰心籌積費商度以革罷京廳聖斷赫然臣實仰贊之不暇豈有他見乎若此則府尹自當減下罷守使而差出留守食府尹之廩行府尹之事而凡係前日京廳耗費一竝掃除則月計歲計補益必多以此令廟堂成出節目何如頤之曰京廳許多難支之弊臣於昨日診筵略已陳達而守使專管南城則設置京廳已是無義況以無軍之將只率如干標下猥參於五營之列者尤爲不當且南城雖有留營別將城內之事廣尹專管守使策應其間亦多有抵牾難處之端今若罷京廳而出鎭南城則似爲有益而無害矣煥之曰守禦廳革罷事實係軍國大政臣未曾商度於意中則難以膚淺之思倉卒仰對而槪聞本廳事勢苟無別般變通則不可支矣上曰當別下傳敎矣出擧條仍命書傳敎曰予嘗以爲軍營無百年之制國可富而兵可精民可支而財可足古者軍無常隷之營營無恒定之制有事則牙璋發六師事已則士卒樂耕稼如是也故芻輓不勞壁壘增彩國初兵制亦然三府爲二司二司爲五衛衛有五部部有四統而宰樞十人爲摠管都副分釐之歲周則遞而已如河敬復黃衡崔潤德魚有沼諸人之受賑啓行遠出沙漠梁瀚海而銘燕然功在盟府名留簡編者何嘗髣髴於近日五營之爲而有是哉此所以初元朝參問汰冗足食之策也首及於五營拈出守摠二營之存罷而雜議於廷臣者也摠戎緊關亞於訓御不須說邇來卄載之間略有心籌之揣摩姑合鄭重縝密而苟欲先嘗而小試之孰先於守禦之爲營乎自今罷守禦廳大抵使名之半內半外營府之乍出乍入多係朝論之彼此甲乙後敢有發言於刻印者勻石在王府上曰我國軍制已自訓局皆是權設而仍以永存者也雖不能如古者兵農之爲一而若其汰冗而裕財利國而便民卽予苦心故今日之擧亦已商量者熟矣一營之罷得其所出之費雖甚無多而積之幾年其贏幾何人每見近而不能見遠故無籌劃之到底矣予所以爲此卽責效遠而亦足爲貽燕之謨矣且以世所云云之說言之有若以營府之或出或入可以卜朝論之乍進乍退此尤予之深惡者也從今嚴立科條永罷京營然後可無此弊矣彦鎬曰自上特軫汰冗足食之方有此罷守廳之擧大聖人隨時制宜之盛意不勝欽仰守廳旣罷則守禦使當以留守出鎭而府尹在所當減留守今日政下批而合行規模續當成出啓下矣前後事例多有倣行者而至於京廳拔本之道衙門存減之宜消詳講究然後可使傳之永久有益無弊令前帥臣抄出京外文蹟參互本司謄錄自廟堂成出節目以爲遵行之地何如上曰依爲之守禦廳之革罷一則踐言於初元朝參綸音一則爲畿民省弊祛瘼一則裨經用而汰冗費然而定制之初若不磨礪百鍊則是豈悠久經遠之謨乎前此或出或入半鄕半京究厥弊源專在於不罷京廳沿革無別而然今番則非出鎭卽罷營此其釐弊之頭臚事目條件依此磨鍊可也出擧條彦鎬曰前因慶興府民家失火倉穀燒燼狀啓蠲役除還後形止狀聞之意行會矣卽見咸鏡監司趙宗鉉所報則以爲本府失火民戶今旣蠲役除還結構安堵城門倉舍亦爲改建而當初燒燼還穀爲三千五百九十七石內三百二十八石零僅爲收拾而全燒各穀爲三千二百六十八石零虛留此久充數無路何以爲之爲辭矣從前燒燼之穀物皆許蕩減多有已行之例今亦依所報蕩減之意分付何如上曰依爲之出擧條上曰沁都之歲被騷擾民固何罪今番蠲恤之典試取之擧稍以爲士民慰悅之道矣上曰鄕儒之上來者多乎濟恭曰上來之擧子甚多嶺南則幾專一道上來云矣煥之曰向來以本曹各項價布今年因特敎蕩減者爲三百四十餘同經費所關措辦茫然有所仰達而批旨以年例輸送內需司之木綿代下無所不可爲敎矣內需司奴婢貢代木一百四十同零及年例木二十同錢三百兩每年自本曹輸送而貢代木則分四等輸送故今年只有冬等未送者矣自今冬等至再明年秋等則合年例所送者爲木綿三百三十餘同以此數留爲本曹所儲用而代錢計送于內需司乎上曰依爲之以宮府一體之義有內需司輸送木邊代以錢條雖有下敎而亦不必準數代錢限二百五十同代送可也出擧條上曰甲燔之器卿等在家亦不用乎濟恭曰不得不食旣有之物不可棄破故也上曰棄破則固不可而自卿等不食然後可以令行矣濟恭曰俄於赴闕之際有一武弁遮訴以爲渠以華城將臺門樓效勞之人得奉調用承傳而他人則幾皆甄用渠輩數人尙在落莫之中今明還歸故土云故聞其名則卽副薦鄭德昌而如渠者又有數人云矣近日人多窠窄銓曹之不得遍及容或無怪而華城承傳與他自別使兵判拈問錄置此後相當初仕窠出此類首先差擬無有遺漏然後始及他弁恐爲得宜故敢此仰達矣上曰依爲之出擧條濟恭曰華城幸行時推恩加資人中爲前朝官者近六七人而尙未得實職之銜來訴者多臣意則分付華城留營前銜推恩人名數錄上政曹亦爲起送然後加設五衛將數窠待其肅謝次次遞改以爲無漏錄用之地則在國家尤爲廣慶之道於渠輩益切感恩之祝事係華城敢此仰達矣上曰五衛將三窠加設此類擬入待肅謝後減下可也出擧條濟恭曰近日絲綸眷眷於柔遠之謨臣誠欽歎魏光軫以咸興之人筮仕北路陵寢準朔出六之後依例入京自上覽其身手特命勸武仍卽登第而登第數年尙無付職之事還歸本土渠若仍置蔭官則主簿別提自當例付而今以登第之故遂無歸宿之處如欲柔遠此事恐宜一番警咳故敢此仰達矣上曰訓鍊主簿今日政先爲作窠調用可也出擧條仍命退諸臣以次退出